  Майя Бывальцева 3-тӥ южтолэзе Эгра каргуртын XXII элькун тол гурт шудонъёс кутскизы. Ӵошатсконъёсты сиё-дано усьтон ужрадэ пыриськиз Удмуртилэн тӧроез Александр Соловьёв, ивортэ «Удмуртия» агентстволэн корреспондентэз. «Гажано эшъёс! Ми возьмамы, ку ортчозы 22-тӥосыз элькун гурт шудонъёс. Туннэ соос кутскизы та чебер Эгра музъем вылын. Татын промышленность но, гурт возёс но умой ужало. 2015-тӥ арын Удмуртиысь спортсменъёс 312 медальёс утӥзы, 99 со пӧлысь — зарни. Со элькунмылэсь спортъя бадӟымесь луонлыкъёссэ возьматэ. Элькун кивалтӥсьёс лэсьтозы ваньзэ, котькуд ёросын выль куас базаос но стадионъёс мед луозы шуыса. Туннэ бадӟым тау кареме потэ элькунысьтымы вань калыклы. Праздникен, гажано улосчиос!», — вазиськиз Шудонъёсты усьтон ужрадэ люкаськемъёслы Александр Соловьёв. 22-тӥ гурт шудонъёсы пыриськисьёслы но куноослы озьы ик вазиськизы Эгра ёрослэн тӧроез Валерий Прохоров, Кун Кенешлэн тӧроез Владимир Невоструев. Шудонъёсты сиё-дано усьтон ужрадэз чебертӥзы ёросысь творчетствоя коллективъёс. 3-тӥ южтолэзе Удмуртилэн тӧроез Эгра каргуртын выль куас базаез усьтонэ пыриськиз. Со нуналэ ик нырысетӥ ӵошатсконъёс кутскизы. Лулчеберетъя но спортъя «Нефтяник» дворецын нылкышноослэн командаоссы баскетбол шудӥзы, дартсэн, шашкиен, шахматэн шудонъёс мынӥзы. Элькун кивалтэтлэн но муниципал кылдытэтъёслэн администрациоссылэн кивалтӥсьёссылэн командаоссы волейболэн шудонъя эшлыко пумиськон ортчытӥзы. «Радуга» нимам куас базаын куасэн бызьылӥсьёс командаен спринт амалын вожвылъяськизы. Ёрос кивалтӥсьёс ыбылӥськонын кужымзэс мертазы. Толон ик хоккеен шудӥсьеслэн но полиатлонистъёслэн ӵошатсконъёссы кутскизы. 4-тӥ южтолэзе спорт семьяослэн вожвылъяськонъёссылы кутскон сётӥзы. Спортъя элькун форум Эграын йылпумъяськоз 5-тӥ южтолэзе. Шудонъёсты ворсан ужрад кутскоз 14 часын. Тегъёс: Спорт АлександрСоловьев Эгра Удмуртия  